Paziņojums presei

**Piedalieties ES atvērto datu dienās 2021 un palīdziet veidot mūsu digitālo nākotni!**



**Piedalieties pirmajās ES atvērto datu dienās, kas notiks 2021. gada 23.–25. novembrī. Tas būs līdz šim vēl nebijis šāda veida pasākums – kas līdzīgs zināšanu centram, kurā atvērto datu priekšrocības tiks piedāvātas ES publiskajam sektoram un līdz ar to arī iedzīvotājiem un uzņēmumiem. Gūstiet iedvesmu un uzziniet jaunākās tendences un visinovatīvākos risinājumus!**

**Šis pasākums, kas notiks tikai tiešsaistē, sāksies ar “EU DataViz 2021” konferenci par atvērtajiem datiem un datu vizualizāciju (23.–24. novembrī). Pasākums noslēgsies ar ikgadējā atklāto datu konkursa “EU Datathon” finālu 25. novembrī.**

**Sniedziet ieguldījumu ES atvērto datu dienās 2021 un palīdziet veidot mūsu nākotni ar atvērtajiem datiem!**

**Uzstājieties konferencē “EU DataViz 2021”!**

Meklējam cilvēkus, kas varētu uzstāties konferencē un līdz ar to palīdzēt veidot šīs svarīgās konferences programmu. Vai esat atvērto datu un/vai datu vizualizācijas speciālists? Aicinām jūs dalīties ar idejām, informāciju par sekmīgiem projektiem un paraugpraksi, kas varētu būt noderīgi ES publiskajā sektorā.

Mūs interesē projekti no visas pasaules un visām nozarēm: augstskolām, privātiem uzņēmumiem, žurnālistiem, datu vizualizācijas ārštata darbiniekiem, ES iestādēm, valsts pārvaldes iestādēm u. c. Lai uzzinātu vairāk, apmeklējiet [“EU DataViz” tīmekļvietni](https://op.europa.eu/en/web/eudataviz).

Iesniedziet savu priekšlikumu attiecībā uz uzstāšanos konferencē līdz 2021. gada 21. maijam [šeit](https://survey.alchemer.eu/s3/90321567/DataViz-submission-form).

**Piedalieties konkursā “EU Datathon 2021”!**

Piedāvājiet savu ideju attiecībā uz lietotni, kuras pamatā ir atvērtie dati, un sacentieties par balvām (kopējais balvu fonds ir 99 000 eiro)! Parādiet atvērto datu vērtību un risiniet kādu problēmu, kas saistīta ar Eiropas Komisijas prioritātēm!

Gaidām idejas no datu entuziastiem visā pasaulē. Plašāku informāciju varat atrast [konkursa noteikumos](https://op.europa.eu/en/web/eudatathon). Lai piedalītos, iesniedziet savu lietotnes priekšlikumu līdz 2021. gada 21. maijam [šeit](https://ec.europa.eu/eusurvey/runner/EU-Datathon-2021-project-descriptions).

**Sekojiet mums, lai saņemtu vairāk informācijas!**

ES atvērto datu dienas rīko Eiropas Savienības Publikāciju birojs ar Eiropas Savienības programmas *ISA2* atbalstu. Plašāku informāciju meklējiet [ES atvērto datu dienu tīmekļvietnē](https://op.europa.eu/euopendatadays). Varat arī sekot jaunumiem *Twitter* vietnē [@EU\_opendata](https://twitter.com/EU_opendata?ref_src=twsrc%5egoogle|twcamp%5eserp|twgr%5eauthor).

